《白头吟》
南北朝·张正见

平生怀直道，松桂比真风。
语默妍媸际，沈浮毁誉中。
谗新恩易妍，情去宠难终。
弹珠金市侧，抵玉舂山东。
含香老颜驷，执戟异扬雄。
惆怅崔亭伯，幽忧冯敬通。
王嫱没胡塞，班女弃深宫。
春苔封履迹，秋叶夺妆红。
颜如花落槿，鬓似雪飘蓬。
此时积长叹，伤年谁复同。

作者简介：南朝陈清河东武城人，字见赜。好学有清才。梁武帝太清初，射策高第，除邵陵王国左常侍。元帝立，迁彭泽令。入陈，累迁通直散骑侍郎。宣帝太建中卒，年四十九。善五言诗。明人辑有《张散骑集》。